ΓΡΑΠΤΗ ΕΡΩΤΗΣΗ E-1183/96 υποβολή: Luigi Moretti (ELDR) προς την Επιτροπή (15 Μαΐου 1996)

Θέμα: Κοινοτική δράση Raphaλl

Στις 5 Μαρτίου 1996 δημοσιεύθηκαν στην Επίσημη Εφημερίδα των Ε.Κ. 4 προσκλήσεις για την υποβολή προτάσεων στο πλαίσιο της κατάρτισης και εφαρμογής του προγράμματος κοινοτικής δράσης Raphaλl ((ΕΕ C 67, 5.3.1996, σελ. 8-15. )).

Ως χρόνος λήξης της προθεσμίας για την υποβολή υποψηφιοτήτων ορίστηκε, χωρίς παρέγκλιση, το διάστημα από 15 Μαΐου έως 15 Ιουνίου, ανάλογα με τη δράση.

Η Επιτροπή διαθέτει αμέσως τα έντυπα υποψηφιότητας στην αγγλική γλώσσα, ενώ το ιταλικό έντυπο, και τα έντυπα άλλων χωρών, παρέχονται μετά τις 23 Απριλίου.

Δεν θεωρεί η Επιτροπή ότι αυτή η έλλειψη οργάνωσης δημιουργεί μια μορφή «αθέμιτου συναγωνισμού»;

Δεν θεωρεί η Επιτροπή ότι η «αναποτελεσματικότητα» και η ασυνέπεια ορισμένων κρατών μελών τροφοδοτούνται από μια κοινοτική πολιτική που αποδίδει λίγη προσοχή στις πραγματικές ανάγκες των πολιτών;

Δεν θεωρεί η Επιτροπή ότι πάρα πολλοί πολίτες και επιχειρήσεις αποκλείονται με τον τρόπο αυτό από τη συμμετοχή στις κοινοτικές πρωτοβουλίες;

Προτίθεται η Επιτροπή να προβεί σε παράταση της προθεσμίας υποβολής υποψηφιότητας για τις χώρες που βρίσκονται σε μειονεκτική θέση εξαιτίας των κοινοτικών «δυσλειτουργιών», παρέχοντας με τον τρόπο αυτό ισότητα ευκαιριών συμμετοχής;

Απάντηση του κ. Oreja εξ ονόματος της Επιτροπής (25 Ιουνίου 1996)

Η Επιτροπή είναι πλήρως ενήμερη για τα προβλήματα που προκάλεσε η καθυστέρηση της ταυτόχρονης έκδοσης, σε όλες τις επίσημες γλώσσες της Κοινότητας, των αιτήσεων υποψηφιότητας των τεσσάρων προσκλήσεων υποβολής προτάσεων που αφορούν την προετοιμασία της εφαρμογής του προγράμματος Raphael. Για το λόγο αυτό η προθεσμία για την υποβολή των αιτήσεων που αφορούν την πρότυπη ενέργεια για την περαιτέρω κατάρτιση και κινητικότητα των επαγγελματιών του τομέα της διατήρησης της πολιτιστικής κληρονομιάς παρατάθηκε μέχρι την 30ή Μαΐου 1996, ευθυγραμμιζόμενη με την προθεσμία που αφορά την πρότυπη ενέργεια για προτάσεις δραστηριοτήτων ή γεγονότων ευρωπαϊκής διάστασης υπέρ της διαφύλαξης και της αυξημένης συνειδητοποίησης της ευρωπαϊκής πολιτιστικής κληρονομιάς.

Η Επιτροπή γνωρίζει επίσης ότι σε γενικές γραμμές, οι εν λόγω προθεσμίες κρίνονται σύντομες εάν ληφθεί υπόψη πόσο σημαντικός είναι ο χρόνος για τους υποψηφίους που επιθυμούν να υποβάλουν καλά προετοιμασμένες προτάσεις. Ωστόσο, δεν πρέπει να παραβλεφθεί ότι επειδή εκκρεμεί ακόμη η έγκριση του προγράμματος Raphael, η Επιτροπή δεν ήταν σε θέση να ανακοινώσει τις εν λόγω πρότυπες ενέργειες πριν από τις αρχές του έτους και αφού βεβαιωθεί πρώτα για τους χρηματοδοτικούς πόρους που εγκρίθηκαν για το 1996 από τις αρμόδιες για τον προϋπολογισμό αρχές. Έχοντας υπόψη το στοιχείο αυτό καθώς και τους κανόνες του προϋπολογισμού οι οποίοι προβλέπουν ρητά ότι όλες οι πιστώσεις πρέπει να αναληφθούν εντός του έτους, συνάγεται ότι οι προθεσμίες για την υποβολή των αιτήσεων πρέπει να οριστούν με τρόπο ώστε να εξασφαλίζεται η ομαλή διαδικασία επιλογής πριν τις καλοκαιρινές διακοπές, πράγμα που σημαίνει την έγκαιρη ανακοίνωση των επιλεχθέντων υποψηφίων, καθώς και να διασφαλίζεται η ορθή εκτέλεση του προϋπολογισμού πριν το τέλος του έτους. Στο πλαίσιο αυτό είναι προφανές ότι παρά τη διαφαινόμενη αδικία από την καθυστερημένη έκδοση των αιτήσεων υποψηφιότητας σε όλες τις επίσημες γλώσσες, δεν είναι ρεαλιστική η παράταση των προθεσμιών υποβολής των αιτήσεων διότι θα μπορούσε να απειλήσει την εφαρμογή των προτύπων ενεργειών του έτους αυτού, πράγμα που θα ήταν επιζήμιο για όλους.

Βέβαια, η Επιτροπή θα επιθυμούσε, εάν αυτό ήταν πρακτικά δυνατό, την ταυτόχρονη έκδοση όλων των αιτήσεων υποψηφιότητας σε όλες τις γλώσσες. Το αγγλικό έντυπο εκδόθηκε πρώτο διότι τυγχάνει οι αιτήσεις να έχουν συνταχθεί στη γλώσσα αυτή πριν δοθούν για μετάφραση. Η πρώτη αυτή έκδοση παρέχει στους ενδιαφερόμενους για τις πρότυπες αυτές ενέργειες τη δυνατότητα να αποκτήσουν σαφέστερη άποψη για τον τρόπο παρουσίασης των προτάσεών τους, ενώ αναμένουν την παραλαβή των αιτήσεων υποψηφιότητας στις γλώσσες τους.

Πρέπει ακόμη να υπογραμμιστεί ότι παρόλο που οι αιτήσεις υποψηφιότητας είναι σημαντικές για την προετοιμασία της πρότασης, οι προσκλήσεις υποβολής προτάσεων που δημοσιεύτηκαν στις 5 Μαρτίου 1996 ήταν αρκετά σαφείς και περιείχαν επαρκείς πληροφορίες για τα κριτήρια και τους στόχους που διέπουν τις πρότυπες ενέργειες ώστε να διευκολυνθούν οι υποψήφιοι στο στάδιο της προετοιμασίας όλων των απαιτούμενων στοιχείων για τις αιτήσεις τους.